ཨ་ཁུ་དགྲ་འདུལ་ནི་གྲུ་བ་ཆུས་ཀྱི་ཆུས་ཀྲང་ཡིན་པ་དང༌།ཆུང་དུས་ནས་ཨ་ཕ་འདས་གྲོངས་སུ་སོང་ཏེ་ཨ་མ་གཅིག་པུས་གསོ་སྐྱོང་འོག་འཚར་ལོངས་བྱུང་བ་ཞིག་ཡིན།ལོ་དྲུག་ལ་སོན་དུས་དྭ་ཕྲུག་བདག་སྐྱོང་ཁང་གིས་རོགས་རམ་འོག་ཡུལ་མི་ཀུན་གྱིས་ལྟ་ལོག་ཁང་ཞེས་འབོད་པའི་དར་དམར་སློབ་གྲྭ་རུ་སློབ་འཇུག་བྱས།སློབ་གྲྭ་དེ་རུ་སློབ་མཐར་ཕྱིན་རྗེས་ཨ་ཁུ་དགྲ་འདུལ་སྔར་དང་མི་འདྲ་བ་ཏང་དང་རྒྱལ་ཁབ་ཀྱི་དོན་དུ་ཅི་ཡང་བྱེད་ཕོད་ཟེར་མཁན་ཞིག་ཏུ་གྱུར་ཟིན།ངལ་རྩོལ་སྒྱུར་བཀོད་ཀྱིས་མཚོན་པའི་ཏང་གི་འཛུབ་སྟོན་བཞིན་ལས་དོན་མཐའ་དག་ལ་ཧུར་བརྩོན་ཆེན་པོས་བྱས་རྐྱེན་སྲིད་གཞུང་གིས་ཆུས་ཀྲང་དུ་བསྐོས།ཁོས་ནམ་རྒྱུན་ཆོས་ལུགས་ཀྱི་ལམ་སྲོལ་གང་ཡིན་ལ་ཀླ་ཀློ་དང་རྗེས་ལུས་ཀྱི་བྱ་སྤྱོད་རེད་ཅེས་དམོད་ཚིག་བོར་རྐྱང་ཡིན།ལྷག་པར་དུ་གྲོང་སྡེའི་སྤྱི་རིམ་སོགས་ཀྱི་སྐབས་སུ་ཞལ་འདེབས་སྒོར་ཟུར་གཅིག་སྤྲད་རྒྱུ་ཕར་ཞོགད་དུང་ཞབས་བརྟན་གྱི་ཆེད་དུ་བཟོས་པའི་གཏོར་མ་འདི་དག་ཟ་མཁན་གྱི་ལྷ་འདྲེ་སུ་ཡང་མེད་པས།མི་སེར་གྱི་དཀའ་ལས་བརྒྱབ་པའི་རྒྱུ་དངོས་བག་མེད་བྱེད་པ་དེ་ཏང་གི་ཁྲིམས་དང་འགལ་རབས་བསྙད་དེ་འགོག་ཅི་ཐུབ་བྱེད་ཀྱི་ཡོད།ཡང་ཁོས་དུས་རྒྱུན་གྲོང་མི་ཚང་མས་སྐྲག་སྐྲག་འདར་འདར་བྱ་སའི་ཀླུ་རྒྱལ་གནས་པ་གྲགས་པའི་སྟག་སྡོང་ཆེན་པོ་དེའི་འཁྲིས་སུ་མི་སྤྱི་བཏང་པ་ཞིག་ཡོང་ཚེར་གཞན་ཕར་ཞོག་ཐ་ན་སྐད་ཅོ་ཙམ་ཡང་བརྒྱབ་མི་ཕོད་ཀྱང༌།ཨ་ཁུ་དགྲ་འདུལ་གྱིས་སྐད་སྒྲ་འུར་སྒྲ་དང་བཅས་ཏེ་མེ་མདའ་ཐེངས་ལྔ་དྲུག་ཙམ་བརྒྱབས་ཀྱང་སོ་ནད་ཙམ་མ་བྱུང་བར་བརྟེན།ཁོས་ལྷ་མེད་སྨྲ་བའི་སྤོབས་པ་དང་སྐད་ཆ་དག་ཇེ་སྦོམ་དུ་ཕྱིན།དེའི་དབང་གིས་ཆོས་ལུགས་ལམ་སྲོལ་ལ་དམའ་འབེབ་དང་མཐོང་ཆུང་སྔར་ལས་ཀྱང་ཆེ་རུ་ཕྱིན་པ་སྟེ།ཐེངས་ཤིག་དགོན་པ་ཞིག་གི་ནང་དུ་རྒྱལ་གཅེས་རིང་ལུགས་ཀྱི་སློབ་གསོ་སྤེལ་བར་འགྲོ་སྐབས།འདུ་ཁང་གི་སྦུབས་ཀྱི་རྒྱལ་བ་བྱམས་པའི་སྐུ་བརྙན་དེ་མཐོང་ནས་ཁོསལྷ་དེ་ཡི་མགོ་རུ་རྒྱན་ཆ་འདོགས་སྟངས་ལ་བལྟས་ན་རྫིག་པོ་འདུག་ཀྱང༌།རྐང་པར་ལྷམ་གོན་རྒྱུ་མེད་པ་དེ་ཡ་ང་བ་ཞིག་རེད།ཡཱ་ཡཱ་ངའི་ལྷམ་འདི་ཁྱེད་ལ་སྦྱིན་ཆོགཅེས་ཟེར་ཞོར་དམག་མིའི་འཇུར་རྟ་ཡུ་རིང་ཅན་མར་ཕུད་ནས་ལྷ་ལ་བསྐོན་གྲབས་བྱེད་དུས་དཀོར་གཉེར་གྲྭ་གཞོན་དེས་མཐོང་ནས་ཁོ་པའི་གདོང་ལ་མེ་ལྟར་འབར་བའི་འགྲམ་ལྕགས་ཁ་ཤས་གཞུས་འདུགདེ་ནི་ལྷ་སྨྲ་བའི་སྐད་ཆ་ཡིས་རག་པའི་གྱོང་ཐེངས་དང་པོ་དེ་ཡིན་སྲིད།གང་ལྟར་ཡང་ཨ་ཁུ་དགྲ་འདུལ་ནི་ས་སྐྱེས་རྡོ་སྐྱེས་ཀྱི་བོད་ཕྲུག་ཞིག་ཡིན་ཀྱང་བོད་པའི་སྒལ་ཚིགས་ཏིལ་འབྲུ་ཙམ་མེད་པ་མ་ཟད།ནམ་རྒྱུན་དད་ལྡན་མང་ཚོགས་ཀྱི་སྙིང་ལ་ན་ཚ་བཟོ་བའི་བྱ་བ་རྐྱང་རྐྱང་སྒྲུབ་ཀྱི་ཡོད།ད་དུང་ཆོས་ལུགས་ཀྱི་ཁྲིམས་གཞི་གང་ཡིན་རྩིས་མེད་བཏང་བྱས་ཀྱང་།ཁོ་ཡི་རྒྱབ་ཏུ་ཏང་དང་སྲིད་གཞུང་ཡོད་སྟབས་མི་ཚོས་རྒྱབ་ཏུ་ཁྱི་རྒན་ཆུས་ཀྲང་བསྙད་འདོགས་པ་ལས་མདུན་དུ་བུད་ནས་གོ་བསྐོན་སློབ་གསོ་སྤྲོད་ཐུག་མཁན་སུ་ཡང་མེད།